|  |
| --- |
|  |

#

# Vestnordisk Råds rekommandation nr. 1/2017

*Vestnordisk Råd vedtog følgende rekommandation på Rådets årsmøde 2017, som blev afholdt i Alþingi, Reykjavík, Island.*

**Vestnordisk Råd opfordrer Færøernes Landsstyre, Grønlands Naalakkersuisut og Islands Regering til i samarbejde, at tage initiativ til at nedsætte en arbejdsgruppe bestående af relevante fagpersoner, der skal sammensætte en fælles vestnordisk nodesæt vise- og sangbog. Arbejdsgruppen skal ligeledes afdække de økonomiske udgifter ved en udgivelse i de tre lande.**

**Begrundelse**

Det fremgår af Vestnordisk Råds Charter af den 24. September 1985, at landene indser nødvendigheden af at styrke, fremme og udvikle det kulturelle, handelsmæssige og trafikale samarbejde, samt at landene ved at styrke og udvikle samarbejdet giver sit bidrag til fremme af forståelse i mellem folkene og fredelig sameksistens i verden.

Vestnordisk Råd har i løbet af de 32 år samarbejdet har eksisteret udviklet et tæt og nært parlamentarisk samarbejde. Dette samarbejde har også medvirket til at styrke de interkulturelle bånd i mellem vore nationer.

Vi ser blandt andet disse kulturelle bånd udtrykt i de mangfoldige begivenheder i Vestnorden, hvor vores kunstnere og borgere deltager og udveksler inspiration, mangfoldighed og viden.

Vestnordisk Råd ønsker med denne rekommandation at sikre, at der udarbejdes en vestnordisk sangbog med sange på landenes egne sprog. En sangbog hvor sangene skal kunne synges og spilles på enten grønlandsk, islandsk eller færøsk uden at disse nødvendigvis foreligger i en oversat version. Netop på denne måde, har Vestnordisk Råd sunget hinandens sange på de modersmål disse sange nu engang var fra.

Landenes kultur og unikke historiske udvikling har altid været et af de bærende elementer for fremdriften og udviklingen af det vestnordiske samarbejde. Vestnordisk Råd opfordrer nu landenes regeringer til, at iværksætte og støtte arbejdet med at udgive en vestnordisk sangbog, til glæde og gavn for de 3 landes befolkninger, der ofte mødes i kulturelle sammenhænge, hvor fællessange styrker sammenhørighed og kulturel identifikation. Sangbogen vil desuden sikre en bredere vestnordisk bevidsthed i de tre lande i almindelighed og hos ungdommen i særdeleshed, ligesom den vil være i tråd med oprettelsen af de vestnordiske efterskoler, som Vestnordisk Råd tidligere har anbefalet.

Sangbogen ønskes i særdeleshed ledsaget med noder og ønskes udgivet i alle 3 lande, helt i tråd med charterets formål om det kulturelle samarbejde de 3 lande imellem.

Vestnordisk Råd har således gennem de sidste 32 år indsamlet 90 vestnordiske sange, som i udgangspunktet kunne danne et grundlag for de sange, der kunne indgå i en sådan sangbog og som Vestnordisk Råds sekretariat kan være behjælpelig med at oplyse nærmere om.

Forslaget har økonomiske konsekvenser. Der skal ske en koordinering i mellem landene i forbindelse med sammensætningen af indholdet i den fælles sangbog. Det vil koste administrative ressourcer hos de respektive landes administrationer. Derudover må rekommandationen også forventes at ligge beslag på ressourcer i Vestnordisk Råds sekretariat.

Det vurderes at udmøntningen af rekommandationen vil beløbe sig til omkring 300.000 DKR. i administrative udgifter.

Arbejdsgruppen skal afdække udgifter til redigering, layout og trykning af sangbogen herunder omkostninger til kunstnernes rettigheder i forhold til anvendelsen af kompositionerne samt noderne.